Arantza Burgoa Agirregomezkorta

Arantza Burgoa Agirregomezkorta (Ondarroa, 1965eko irailaren 7a) kirolaria eta gorputz hezkuntzako irakaslea da. Kirol ezberdinak probatu ditu gaztea zenetik, baina orokorrean triatloi munduan ibili da. Horrez gain, emakumeak espazio pribatuetan kirola egitetik espazio publikoetara ateratzeko proiektuak dinamizatzen ere badabil, hala nola, Aringaingan taldea.

 Biografia 
Gaztetan mendi irteerak egiten hasi zen Aurrera Mendi Taldearekin, eta beranduago, atletismo taldean ibili zen Zubi Zahar ikastolan, Jesus Mari Naberan ondarrutarraren eskutik. Ikastolatik institutura pasatu zenean atletismoan jarraitu zuen, eta beste bi talde pasatu zituen: Zornotzako atletismo taldea eta Donostiako Atletico San Sebastian. Handik, Madrilera joan zen INEF ikastera. Madrilen ikasi bitartean, lehiatzen jarraitu zuen. 

Madrileko ikasketak amaitu ondoren, Ondarroara bueltatu zen, eta herrian, igeri taldeko nagusiak entrenatzen hasi zen. Ondarroako Igeri Taldean hasieratik izan dute emakumeek entrenatzaile ardura: Elena Fernandezen gidaritzan hasi zen martxan, gero Arantza Burgoa sartu zen eta beranduago haren ahizpa, Edurne Burgoa. Hezkuntzan eskolak ematen hasi zenean utzi zion Ondarroako igeri taldea entrenatzeari, eta haren lekukoa hartu zuen Edurne Burgoak.

Triatloian hasi aurretik, mendian ere ibili zen. Durangon lanean zebilen bitartean, mendiarekin lotura estua zeukan lagun talde bat egin zuen, eta Indiara eta Nepalera joan ziren, baita Alpeetara eta Pirinioetara ere.

Kros mistoetan parte hartzen hasi zen, eta, ondoren, 2011n, triatloiak egiten. Kirol honetan sari ugari lortu du; esate baterako, Ironmanean eta Iruñeko Half Triatloian.

2025ean, Marokoko ironman erdian hirugarrena izan zen bere kategorian, eta emakumezkoen sailkapen orokorrean, 22.a.

 Bultzatutako proiektuak 
Arantza Burgoak hainbat proiektutan parte hartu izan du, eta emakumeak kirola kalean egitera bultzatu ditu.
 Kalamendira ondarrutar bat egunero 
2011n, udalean kirol zinegotzi ardura hartu zuen (EH Bilduren zerrendan zegoen). Kanpainen bidez jendea kirolera bultzatu nahi izan zuen udal taldeak. Agintaldi horretan erronka bat antolatu zuten: urtebetean egunero Kalamendira ondarrutar bat igotzea. Horren bidez, neskak mendian kirola egitera ere animatu nahi izan zituen.

 Nesken taldeak kirol taldeetan 
Sasoi hartan, Aurrera Kirol Elkarteari eta Ondarroa Arraun Elkarteari nesken taldeak ateratzeko eskatu zieten. Bi elkarteek sortu zituzten nesken taldeak. 

 Aringaingan proiektua 
Beranduago, Ondarroako Udaleko Berdintasun Sailak Aringaingan proiektua dinamizatzeko proposatu zion: emakumeak herrian aringa-aringan egitera irteteko ekimena. 2014an hasi zen Burgoa proiektu horrekin, eta aurrera egin zuen arrakastaz: emakumeak Lilatoian ez ezik, bestelako lasterketa eta triatloietan parte hartzera iritsi ziren.

 Sariak 

 2025eko Antxoa Egunean omenaldia egin zion Ondarroako Udalak Burgoari: Zilarrezko Antxoa saria eman zion, kirol ibilbidea eta berdintasunerako lana eskertu eta aitortzeko.

 Erreferentziak 

 Kanpo estekak 

Kategoria:Ondarroarrak
Kategoria:Ondarroako kirolariak
Kategoria:Triatloia
Kategoria:Euskal Herriko atletak
Kategoria:Euskal Herriko alpinistak
Kategoria:Emakume kirolariak
Kategoria:Emakume alpinistak
Kategoria:Emakume atletak